Document ID: 32012R0429

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 429/2012 ΤΗΣ ΕΠΙΤΡΟΠΉΣ
της 22ας Μαΐου 2012
περί τροποποίησης του κανονισμού (ΕΕ) αριθ. 1014/2010 με σκοπό την πρόβλεψη κοινής γνωστοποίησης σφαλμάτων από τους κατασκευαστές επιβατικών αυτοκινήτων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 8 παράγραφος 9 πρώτο εδάφιο,
Εκτιμώντας τα ακόλουθα:
(1)
Επειδή η γνωστοποίηση σφαλμάτων στα δεδομένα των εκπομπών CO2 από κατασκευαστή σύμφωνα με το άρθρο 8 παράγραφος 5 πρώτο εδάφιο του κανονισμού (ΕΚ) αριθ. 443/2009 είναι σημαντικό στάδιο για την επαλήθευση των δεδομένων που αποτελούν τη βάση υπολογισμού των στόχων ειδικών εκπομπών, καθώς και των μέσων ειδικών εκπομπών για όλους τους κατασκευαστές, κρίνεται σκόπιμο να προβλεφθεί σαφής και διαφανής διαδικασία για την εν λόγω γνωστοποίηση.
(2)
Κρίνεται επίσης σκόπιμο να προβλεφθεί η χρήση κοινής μορφής για τη γνωστοποίηση σφαλμάτων, ώστε να εξασφαλισθεί ότι είναι δυνατή η έγκαιρη επαλήθευση και επεξεργασία των πληροφοριών που κοινοποιούν οι κατασκευαστές στην Επιτροπή.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κλιματική αλλαγή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 9 του κανονισμού (ΕΚ) αριθ. 1014/2010 της Επιτροπής (2) προστίθενται οι ακόλουθες παράγραφοι 3, 4 και 5:
«3. Οι κατασκευαστές που γνωστοποιούν σφάλματα σύμφωνα με το άρθρο 8 παράγραφος 5 πρώτο εδάφιο του κανονισμού (ΕΚ) αριθ. 443/2009 χρησιμοποιούν ως βάση της γνωστοποίησής τους τα προσωρινά σύνολα δεδομένων που έχει κοινοποιήσει η Επιτροπή σύμφωνα με το άρθρο 8 παράγραφος 4.
Στη γνωστοποίηση σφαλμάτων περιλαμβάνονται όλα τα σύνολα δεδομένων που αφορούν τις ταξινομήσεις οχημάτων για τα οποία είναι υπεύθυνος ο κατασκευαστής που προβαίνει στη γνωστοποίηση.
Το σφάλμα επισημαίνεται σε χωριστή καταχώριση στο σύνολο δεδομένων για κάθε έκδοση υπό τον τίτλο «Παρατηρήσεις κατασκευαστή», όπου προσδιορίζονται οι κάτωθι κωδικοί:
α)
Κωδικός A, εφόσον ο κατασκευαστής έχει τροποποιήσει τους φακέλους·
β)
Κωδικός B, εφόσον το όχημα δεν είναι αναγνωρίσιμο·
γ)
Κωδικός Γ, εφόσον το όχημα δεν εμπίπτει στο πεδίο εφαρμογής του κανονισμού (ΕΚ) αριθ. 443/2009 ή έχει παύσει η παραγωγή του.
Για τους σκοπούς του στοιχείου β) του τρίτου εδαφίου, μη αναγνωρίσιμο όχημα είναι εκείνο για το οποίο ο κατασκευαστής δεν μπορεί να εντοπίσει ή να διορθώσει τον κωδικό του τύπου, της παραλλαγής και της έκδοσης ή, αναλόγως, τον αριθμό της έγκρισης τύπου που αναγράφεται στο προσωρινό σύνολο δεδομένων.
4. Εφόσον κατασκευαστής δεν γνωστοποιήσει σφάλματα στην Επιτροπή σύμφωνα με την παράγραφο 3 ή εφόσον υποβληθεί γνωστοποίηση μετά τη λήξη της τρίμηνης προθεσμίας που προβλέπεται στο άρθρο 8 παράγραφος 5 του κανονισμού (ΕΚ) αριθ. 443/2009, θεωρούνται τελικές οι προσωρινές τιμές που έχουν κοινοποιηθεί σύμφωνα με το άρθρο 8 παράγραφος 4 του εν λόγω κανονισμού.
5. Η κατά την παράγραφο 3 γνωστοποίηση σφάλματος υποβάλλεται με ηλεκτρονικό μη διαγράψιμο φορέα δεδομένων με τη σήμανση «Notification of error - CO2 from cars» και αποστέλλεται ταχυδρομικώς στην κάτωθι διεύθυνση:
European Commission
Secretariat General
1049 Brussels
ΒΕΛΓΙΟ
Ηλεκτρονικό αντίγραφο της γνωστοποίησης αποστέλλεται προς ενημέρωση στις κάτωθι λειτουργικές ηλεκτρονικές ταχυδρομικές θυρίδες:
EC-CO2-LDV-IMPLEMENTATION@ec.europa.eu
και
CO2-monitoring@eea.europa».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Μαΐου 2012.

Labels: 12
8
1
20